ઇન્ડિયા રેટિંગના રિપોર્ટમાં વધુમાં જણાવ્યું છે કે રિઝર્વ બેન્કના વલણમાં બદલાવ આવ્યો છે. તો બીજી બાજુ ફુગાવો પણ ઘટ્યો છે. આ જોતાં નાણાકીય વર્ષ ૨૦૧૬-૧૭માં હજુ વધુ નીતિગત વ્યાજના દરમાં ૦.૨૫ ટકા સુધીનો ઘટાડો થઇ શકે છે. નોંધનીય છે કે ચાર ઓક્ટોબરે આરબીઆઇએ નાણાકીય નીતિની સમીક્ષા કરતા સમયે રેપો રેટમાં ૦.૨૫ ટકાનો ઘટાડો કરીને ૬.૨૫ ટકા કર્યો છે. રેટિંગ એજન્સીનું માનવું છે કે નરમ નાણાકીય નીતિ આગામી દિવસોમાં પણ ચાલુ રહેશે.ઉલ્લેખનીય છે કે ઉદ્યોગજગત પાછલા કેટલાક સમયથી નીતિગત વ્યાજના દરમાં ઘટાડાની માગ કરી રહ્યું છે. તાજેતરમાં જ ઓક્ટોબર મહિનાની શરૂઆતમાં ૦.૨૫ ટકાના વ્યાજદરમાં ઘટાડો કરાતા આંશિક રાહત થઇ છે.